b'\n_START_ARTICLE_\nER=EPR\n_START_PARAGRAPH_\nER=EPR je v fiziki izraz za domnevo, ki pravi da sta prepletena delca povezana s \xc4\x8drvino (oziroma z Einstein-Rosenovim mostom), in je lahko morda osnova za poenotenje splo\xc5\xa1ne teorije relativnosti in kvantne mehanike v teorijo vsega (kvantno teorijo gravitacije).\n_START_SECTION_\nPregled\n_START_PARAGRAPH_\nDomnevo sta predlagala Leonard Susskind in Juan Maldacena leta 2013. Predlagala sta, da je neprehodna \xc4\x8drvina (Einstein-Rosenov most ali most ER) enakovredna paru maksimalno prepletenih \xc4\x8drnih lukenj. EPR se nana\xc5\xa1a na kvantno prepletenost (paradoks Einsteina, Podolskega in Rosena)._NEWLINE_Prvi del izraza je izpeljan iz prvih \xc4\x8drk priimkov avtorjev, ki sta napisala prvi \xc4\x8dlanek o \xc4\x8drvinah \xe2\x80\x93 Albertu Einsteinu in Nathanu Rosenu, drugi del pa po priimkih avtorjev, ki so napisali prvi \xc4\x8dlanek o kvantni prepletenosti \xe2\x80\x93 Einsteinu, Borisu Podolskem in Rosenu. Oba \xc4\x8dlanka sta bila objavljena leta 1935, vendar avtorji oba koncepta med seboj niso posebej povezali._NEWLINE_Prvi posredni dokaz za ER=EPR, je, da je dolo\xc4\x8den prepleteni par realiziran kot most ER prek korespondence AdS/CFT. Maldacena je leta 1997 domneval, da so ena\xc4\x8dbe teorije strun, ki opisujejo gravitacijo v dolo\xc4\x8deni prostornini prostora-\xc4\x8dasa, enake tistemu naboru kvantnih ena\xc4\x8db, ki opisujejo povr\xc5\xa1ino te prostornine. \xc4\x8ce je mo\xc4\x8d re\xc5\xa1iti ena\xc4\x8dbe povr\xc5\xa1ine, se lahko dobi veljavno teorijo, ki opisuje gravitacijo znotraj te povr\xc5\xa1ine. Njegov pristop tedaj je bil hraber korak naprej, fiziki pa so ugotovili da velja. Maldacenov dualizem je tako pokazal, da lahko \xc4\x8drvina nastane le, \xc4\x8de sta zunanjosti obeh \xc4\x8drnih lukenj kvantno prepleteni.\n_START_SECTION_\nDomnevna razre\xc5\xa1itev\n_START_PARAGRAPH_\nDomneva naj bi bila razre\xc5\xa1itev paradoksa po\xc5\xbearnega zidu AMPS, predlaganega leta 2012. Ali opazovalec pri padanju v \xc4\x8drno luknjo blizu njenega dogodkovnega obzorja do\xc5\xbeivi tak\xc5\xa1en curek visokoenergijskih kvantov ali ne, je odvisno od tega kaj se vr\xc5\xbee v drugo oddaljeno \xc4\x8drno luknjo. Ker zid le\xc5\xbei znotraj dogodkovnega obzorja, ni mo\xc5\xbeno nobeno zunanje signaliziranje s hitrostmi ve\xc4\x8djimi od hitrosti svetlobe._NEWLINE_Domneva je ekstrapolacija opazovanja Marka Van Raamsdonka, da je maksimalno raz\xc5\xa1irjena antidesittrovska \xc4\x8drna luknja (osamljeno masivno telo z negativno kozmolo\xc5\xa1ko konstanto, ki je neprehodna \xc4\x8drvina) dualna paru maksimalno prepretenih konformnih teorij polja prek korespondence AdS/CFT._NEWLINE_Sussking in Maldacena sta podprla svojo domnevo s tem, da sta pokazala kako nastanek para nabitih \xc4\x8drnih lukenj v ozadju magnetnega polja vodi do prepletenih \xc4\x8drnih lukenj, in tudi po Wickovem vrtenju na \xc4\x8drvino._NEWLINE_Susskind in Maldacena sta si zamislila zbir vseh Hawkingovih delcev in jih zbila skupaj dokler se niso sesedli v \xc4\x8drno luknjo. Tak\xc5\xa1na \xc4\x8drna luknja bi bila prepletena in tako prek \xc4\x8drvine povezana z izvirno \xc4\x8drno luknjo. Ta zvija\xc4\x8da je pretvorila zmedeni nered Hawkingovih delcev, ki so paradoksalno prepleteni tako s \xc4\x8drno luknjo in med seboj, v dve \xc4\x8drni luknji, povezani s \xc4\x8drvino. Na ta na\xc4\x8din se prepre\xc4\x8di preobremenitev prepletanja in problem po\xc5\xbearnega zidu izgine._NEWLINE_Domneva se ne ujema dobro z linearnostjo kvantne mehanike. Prepleteno stanje je linearna superpozicija lo\xc4\x8dljivih stanj. Lo\xc4\x8dljiva stanja domnevno niso povezana s kak\xc5\xa1no \xc4\x8drvino, ampak je njihova superpozicija._NEWLINE_Avtorja sta domnevala \xc5\xa1e naprej in zatrdila, da je vsak prepleteni par delcev, tudi tistih, ki se jih obi\xc4\x8dajno nima za \xc4\x8drne luknje, ali pari delcev z razli\xc4\x8dnimi masami ali spini, ter z nenasprotnimi naboji, povezan s \xc4\x8drvinami na velikosti Planckove dol\xc5\xbeine._NEWLINE_Domneva ER=EPR vodi do ve\xc4\x8dje domneve, da je geometrija prostora, \xc4\x8dasa in gravitacije dolo\xc4\x8dena s prepletenostjo.'